Елфимова Анжелика Геннадьевна

Елфимова Анжелика Геннадьевна (1970) — коми поэт, журналист.

 Олан туй 
Анжелика Елфимова чужӧма Коми АССР-ын Кӧрткерӧс районса Маджа сиктын 1970-ӧд вося ода-кора тӧлысь 27-ӧд лунӧ. Помалӧма Сыктывкарын искусствояс училишеысь хорӧн дирижирование класс (1989), Москваын А.М. Горький нима Литературнӧй институт (2007). Велӧдчылӧма Сыктывкарса канму университетлӧн филология да финн-йӧгра факультетъяс вылын (1996—2000).

Уджалӧма культура керкаын художествоа веськӧдлысьӧн, челядь видзанінын шылада веськӧдлысьӧн, Маджаса школаын шыладӧ велӧдысьӧн (1989—1999), корреспондентӧн Кӧрткерӧс районса «Звезда» (1999) да республикаса «Коми му» (2000—2003) газетъясын, «Чушканзі» журналын (2003—2010). 

Уджавлӧма Коми гижысь котырын литературнӧй консультантӧн (2010—2014), Сыктывкарса коми культура шӧринын художествоа веськӧдлысьӧн (2017). 2019-ӧд восянь зільӧ «Чушканзі» журналын.

 Гижан удж 
Медводз кывбуръяссӧ гижӧма рочӧн, йӧзӧдӧма «Красное знамя» газетын 1989-ӧд воын. Ёртъясыс коркӧ юалӧмаӧсь, «мыйла кывбуръяссӧ оз гиж комиӧн»? Та бӧрын босьтчӧма гижны сӧмын комиӧн. Коми кывбур чукӧрсӧ медводдзаысь вӧлі йӧзӧдӧма 1999-ӧд воын «Коми му» газетын. Сы бӧрын нин, кор кутӧма кывны асьсӧ гижысьӧн, мунӧма велӧдчыны А.М. Горький нима Литературнӧй институтӧ.

Кывбуръяссӧ йӧзӧдлӧма ӧтувъя чукӧръясын, «Войвыв кодзув» да «Арт» журналъясын, рочӧн, вуджӧдӧмӧн — «Невский альманах» да «Родная Ладога» журналъясын, «Литературный Санкт-Петербург» да «Литературнӧй газетын», «Инвожо» (Ижкар) журналын.

Анжелика Елфимовалӧн петавлӧма «Аддзысьлытӧдз» (2002), «Еджыд вӧтъяс» (2008), «Вемӧсӧн ли вӧтӧн» (2010) кывбур чукӧръяс. Йӧзӧдчылӧма «Мелiлуныс пыдӧстӧм и помтӧм» (2001), «Уна рӧма сикӧтш» (2002), «Возвращение Вяйнемейнена» (2002), «Пӧлӧзнича пӧвстын» (2010) да мукӧд сборникын.

Сылысь кывбуръяссӧ вуджӧдӧма роч, удмурт, эст, англия да француз кывъяс вылӧ.

Анжелика Елфимова шедӧдлӧма унасикас премия:
 М. Кастрен котырлысь (Финляндия) премия (журналистика юкӧнын) (2002)
 «Эзысь борд» республикаса литературнӧй премия: «Поэзия» (2010), «Вуджӧдӧмъяс» (2013), «Публицистика» (2014) нимпасъясын.
 Эстонияса рӧдвуж войтыр Программалӧн литературнӧй премия художествоа кывбуръяс юкӧнын (2014)
 «Золотое перо» ставроссияса конкурсын диплом босьтысь «Медбур лирикаа кывбур» (2008) да «Россияса войтырлӧн медбур кывбуръяс» нимпасъясын (2012)

Комиӧдлӧма «Коми войтыр: культура да история йылысь дженьыд серпаскывъяс» небӧг (Сыктывкар, 2008).

Россияса гижысь котырӧ (2005) да Россияса журналист котырӧ (2004) пырысь. 

 Небӧгъяс 
 Аддзысьлытӧдз: кывбуръяс. — Сыктывкар: Коми небӧг лэдзанін, 2002. — 190 л.б.
 Вемӧсӧн ли вӧтӧн: Кывбуръяс / Водзкывйыс В.В. Тиминлӧн, Ред. П.И. Симпелев, Серпасаліс Е.М. Коюшева. — Сыктывкар: «Коми му» газет редакция КР АУ, 2010. — 160 л.б.
 Кык кыв. Два слова: Кывбуръяс. Сборник стихов / Серпасаліс А. Вологжанина. — Сыктывкар: «Издательский дом Коми», 2021. — 112 с.

 Вуджӧдӧмъяс 
 Жеребцов И. В. [да мук.] Коми войтыр: культура да история йылысь дженьыд серпаскывъяс / Вуджӧдіс А.Г. Елфимова. — Сыктывкар: «Кола», 2008. — 264 л.б.

 Общественнӧй удж 
А.Елфимова — «Коми войтыр» ӧтмунӧмлӧн Сыктывкарса юкӧнын веськӧдлысьӧс вежысь (2011—2015), «Коми КВН» ӧтмунӧмӧн веськӧдлысь (2012 восянь).

 Ӧшмӧсъяс 
 «Коми гижысь» котыр сайтын А.Г. Елфимовалӧн олантуй
 Коканина Е. Я в открытые души вхожу без преград... // «Знамя труда» газет, 2013 во, вӧльгым тӧлысь 15-ӧд лун
 Малева А. Анжелика Геннадьевна Елфимова // Писатели Коми: биобиблиографический словарь: в 2-х т. — Сыктывкар, 2017. — Т. 1: А — Л. — С. 278—281.
 Коми Республикаса вужвойтырлӧн небӧгаин
 Габова А.А. Фольклорные жанры и поэзия Анжелики Елфимовой // Вопросы коми филологии: сборник научных статей / Отв. ред. В.М. Лудыкова. — Сыктывкар: Изд-во Сыкт. ун-та, 2006. — С. 45—50.

 Ыстӧдъяс 

Категория:Персоналия анбурӧд
Категория:Персоналия:Коми
Категория:Чужисны 1970 воын
Категория:Коми гижысь
Категория:Журналистъяс
Категория:Маджа сикт овмӧдчӧмин
Категория:Коми гижысь котырӧ пырысьяс